Tamuɣli n tmetti ɣer tayri Nwala-d di tmezgunt-agi n « uzzu n tayri » dakken timetti taqbaylit sumata ttwalin tayri dayen n diri, d lɛib yettwaɛzel, ur telhi ara ; imi tettwalint d awal ur nesfi ara ɛezlen-t ɣef nnif d lḥerma, imi ur d ttureban ara ɣef wayagi; mi ara zren sin myeḥmalen ttḥaraben-ten arama farqen-ten acku ttwalin dakken tayri agi dayen ixulfen laɛwayed d tajadit n tmetti taqbaylit. Acku asekles n yiḥulfan n tayri yezmer ad yili win yeffren ; imi di tmetti taqbaylit ur nesɛi ara neɣ ur d ssenfalayen ara imdanen ɣef yiḥulfannsen ayagi ɣur-sen dayen icuban lmuḥal dayen iwulfen leɛwayed. Akken daɣen yettbeddil seg temnaḍt ɣer tayeḍ, amkan n tmetti d leɛmer d tirmit n yal yiwen ; imi llan yemdanen i yettwalin tayri s wudem nniḍen ; ɣur-sen tayri dayen yelhan dayen yessicbiḥen tudert n yemdanen ; tayri d azamul n leḥmala d leqder yellan ger urgaz d tmeṭṭut d asenfel ɣef yiḥulfan i yezdin ulawen-nsen.